
Lézernyaláb optikai minőségének vizsgálata a lézer fókuszfoltjának szoftveres elemzése segítségével

Kulcsszavak: lézer, optika, fókuszfolt
Napjainkban elterjedt és közismert a lézertechnológia alkalmazása a gyakorlatban. A tanár már nem fapálcával, hanem lézerpointer segítségével adja elő prezentációját; egynapos, lézerrel történő sebészeti beavatkozás után jobb szemünk lesz, mint volt; a lézervágó eszközök megkönnyítik a fémek precíziós megmunkálását; számos biztonságtechnikában előforduló szenzor támaszkodik lézer-alapú megoldásokra, továbbá még mobiltelefonokba integrált LIDAR formájában is találkozhatunk a technológiával. Ez csak néhány példa, amely rámutat arra, hogy mennyire hétköznapi részét képezik a lézerek az életünknek. Ahhoz, hogy jobban megismerhessük ezt a rendkívül széles spektrumú tudományágat, csapatunk első lépésben bevezeti az olvasót a lézertechnika alapjaiba, vagyis ismertetjük a lézertechnika történetét, a lézer fogalmát, és annak elméleti hátterét. Mindezek után átvesszük a lézertechnológia gyakorlatban való alkalmazásainak néhány lehetőségét, majd egy konkrét problémán keresztül rávilágítunk a lézer fókuszálása után a fókuszfolt szoftveres megoldással történő vizsgálatának lehetőségére.
Eme vizsgálat keretén belül nem csupán virtuális kísérletünk eredményeit, továbbá azok értékelését, hanem a munkát automatizáló szoftver informatikai fölépítését is megismerheti az olvasó. Reményünk szerint némileg hozzájárulunk a terület népszerűsítéséhez, ugyanakkor annak fejlődéséhez is, hiszen a múlt nagy elméire építkezve az újabb és újabb nemzedékek egyre mélyebben tudnak behatolni a tudomány szövetébe, ahogy Isaac Newton a Robert Hooke-nak címzett levelében megfogalmazta: „Én távolabbra láthattam, de csak azért, mert óriások vállán álltam.”



